ZMICO จุดเชื่อมต่อ KTC
รอบ 3 เดือนที่ผ่านมา เกิดความเปลี่ยนแปลงในบริษัท ซีมิโก้ แคปปิตอล จำกัด (มหาชน) หรือ ZMICO ถึง 3-4 เรื่องใหญ่ ๆ ด้วยกัน เริ่มตั้งแต่การคืนใบอนุญาตซื้อขายหลักทรัพย์ ต่อมาก็เปลี่ยนบริคณห์สนธิใหม่ และเปลี่ยนชื่อบริษัทใหม่จากเดิมบริษัทหลักทรัพย์ ซีมิโก้ จำกัด (มหาชน) เป็นบริษัท ซีมิโก้ แคปปิตอล จำกัด (มหาชน)...
17 ก.พ. 2564

สำนักข่าวรัชดา
รอบ 3 เดือนที่ผ่านมา เกิดความเปลี่ยนแปลงในบริษัท ซีมิโก้ แคปปิตอล จำกัด (มหาชน) หรือ ZMICO ถึง 3-4 เรื่องใหญ่ ๆ ด้วยกัน เริ่มตั้งแต่การคืนใบอนุญาตซื้อขายหลักทรัพย์ ต่อมาก็เปลี่ยนบริคณห์สนธิใหม่ และเปลี่ยนชื่อบริษัทใหม่จากเดิมบริษัทหลักทรัพย์ ซีมิโก้ จำกัด (มหาชน) เป็นบริษัท ซีมิโก้ แคปปิตอล จำกัด (มหาชน)…
ตามด้วยการเปลี่ยนแปลงโครงสร้างผู้ถือหุ้น รวมทั้งเปลี่ยนแปลงประธานกรรมการและกรรมการบริษัท..!?
ทำให้ถูกตั้งคำถามตามมาว่า เกิดอะไรขึ้นกับ ZMICO..?
เพราะเดิมคนรู้จัก ZMICO ในฐานะโบรกเกอร์ หรือนายหน้าค้าหลักทรัพย์…พอคืนใบอนุญาตซื้อขายหลักทรัพย์ไปแล้ว จะไปทำอะไร..?
ภายใต้คำถามดังกล่าว มีการตั้งข้อสังเกตถึงกรณีดึง “ระเฑียร ศรีมงคล” จากบริษัท บัตรกรุงไทย จำกัด (มหาชน) หรือ KTC เข้ามานั่งประธานกรรมการบริษัท มีผลตั้งแต่วันที่ 12 ก.พ.ที่ผ่านมา
ดูเผิน ๆ แค่เปลี่ยนตัวประธานกรรมการ แต่จุดที่น่าสนใจอยู่ที่คนชื่อ “ระเฑียร” ซึ่งสวมหมวกสองใบ…ใบแรกนั่งประธานเจ้าหน้าที่บริหาร KTC ส่วนหมวกอีกใบนั่งประธานกรรมการ ZMICO…
อีกจุดที่น่าเชื่อมโยง… ZMICO มีขาหนึ่งที่ทำธุรกิจบริหารสินทรัพย์ หรือ AMC ซึ่งดำเนินการผ่านบริษัท บริหารสินทรัพย์ ลุมพินี จำกัด ขณะที่ธุรกิจ KTC มี 3 ขาหลัก ได้แก่ สินเชื่อบัตรเครดิต สินเชื่อส่วนบุคคล และสินเชื่อจำนำทะเบียนรถ ล่าสุดงอกขาที่ 4 ธุรกิจลีสซิ่ง ซึ่งเพิ่งซื้อมาสด ๆ ร้อน ๆ จากธนาคารกรุงไทย จำกัด (มหาชน) หรือ KTB
จุดนี้น่าจับตามอง จะเกิดการ Synergy ธุรกิจระหว่าง KTC กับ ZMICO ซึ่งทำได้ง่าย…
อย่าง KTC มีลีสซิ่ง ซึ่งเป็นสินเชื่อที่มีหลักทรัพย์ค้ำประกัน ฉะนั้นหากเป็นหนี้เสีย ก็ขายให้กับ ZMICO ได้ เพราะ KTC แม้จะเป็นธุรกิจสินเชื่อก็จริง แต่เป็นสินเชื่อที่ไม่มีหลักทรัพย์ค้ำประกัน ส่วนลีสซิ่งเป็นสินเชื่อที่มีหลักทรัพย์ค้ำประกัน หากเป็นหนี้เสีย ก็สามารถผ่องถ่ายให้กับ ZMICO ได้…
ในมุมของ ZMICO ก็จะมีพอร์ตที่ใหญ่ขึ้น ส่วน KTC เป็นการแก้ปัญหาหนี้ด้อยคุณภาพ เพราะ KTC ไม่มีธุรกิจติดตามทวงหนี้ และไม่มีไลเซนส์
ก็น่าจะเข้าขากันได้ง่าย เพราะคนที่กุมบังเหียนเป็น “ระเฑียร ศรีมงคล” เหมือนกัน…
แถม “ระเฑียร” ยังเข้ามาถือหุ้น ZMICO ในสัดส่วน 1.512% อีกต่างหาก…
ที่แน่ ๆ แค่มีชื่อ “ระเฑียร ศรีมงคล” โผล่มา ก็ทำให้หุ้น ZMICO ออกอาการระริกระรี้ วิ่งแรลลี่ 9 วันต่อเนื่องแล้ว โดยวานนี้ราคาพุ่งอีก 3.39% ปิดตลาดที่ระดับ 1.83 บาท ปรับเพิ่มขึ้น 0.06 บาท ด้วยมูลค่าการซื้อขาย 360 ล้านบาท
เนื่องจากถูกคาดหวังว่า “ระเฑียร” จะมาปลุกปั้น ZMICO ให้เติบโตแบบก้าวกระโดดได้ เหมือนเมื่อครั้งเข้ามากู้วิกฤต KTC น่ะสิ
แต่อย่าลืมนะว่า เรื่องนี้ยังไม่เกิดขึ้นนะ เป็นเรื่องของอนาคตที่ยังจับต้องไม่ได้…
ระวังจะตกสวรรค์ไม่ทันรู้ตัว…
ไม่รู้ด้วยนะ..!?
…อิ อิ อิ…